b"\n_START_ARTICLE_\nHadsund Syd\n_START_SECTION_\nHistorie\n_START_PARAGRAPH_\nHadsund Syd n\xc3\xa6vnes f\xc3\xb8rste gang i 1478 (27. juli 1478 Hadswnd), i 1579 optr\xc3\xa6der f\xc3\xb8rste gang betegnelsen Hassond ferresstedtt og 1844 Hadsund Huse. 1480 optr\xc3\xa6der Sundkrogen efter den kro som l\xc3\xa5 ved f\xc3\xa6rgestedet, (i dag F\xc3\xa6rgekroen). Oprindeligt udgjordes den samlede bebyggelse af en f\xc3\xa6rgekro og en b\xc3\xa5debro. I 1682 var der en g\xc3\xa5rd og 2 huse uden jord._NEWLINE_Grundlag for en egentlig byv\xc3\xa6kst blev dog f\xc3\xb8rst skabt, da der blev bygget en fast forbindelse med jernbane over sundet. Snart fulgte den f\xc3\xb8rste fabrik syd for sundet og i tilknytning til denne udvikledes en bym\xc3\xa6ssig bebyggelse._NEWLINE_Betegnelsen Hadsund Husene er en gammel betegnelse for nogle ejendomme, der l\xc3\xa5 i n\xc3\xa6rheden af landevejen Randers-Hadsund syd for Mariager Fjord. Betegnelsen kan g\xc3\xa5 langt tilbage og er i hvert fald benyttet fra 1736. Ved den tid bestod Hadsund Husene af Hadsund F\xc3\xa6rgested, Hadsund toldsted og tre eller fire mindre ejendomme, formentlig med lidt jordtilliggende._NEWLINE_I 1787 regnes 41 personer til Hadsund Huse fordelt p\xc3\xa5 f\xc3\xa6rgestedet og 8 huse, hvoraf to eller tre dog ikke ville blive regnet med til det omr\xc3\xa5de, som vi i dag forst\xc3\xa5r ved Hadsund Syd._NEWLINE_Ved udskiftningen af Haderup i 1802 regnes f\xc3\xa6rgeg\xc3\xa5rden og 6 ejendomme til Hadsund Huse, nemlig de senere matrikelnumre 7, 8, 9, 10, 11, 12 og 13. Alle beboere var da selvejere. I 1880 er der kun 44 beboere i Hadsund Huse fordelt p\xc3\xa5 7 huse og to g\xc3\xa5rde (kroen og Vesterskovhus). Befolkningstallet \xc3\xa6ndrer sig s\xc3\xa5ledes kun lidt i l\xc3\xb8bet af 1800-tallet, indtil Randers-Hadsund Jernbane bliver bygget i 1883. Stationen kaldes det f\xc3\xb8rste \xc3\xa5r blot Hadsund, men allerede \xc3\xa5ret efter ses betegnelsen Hadsund Syd, fordi der bliver mulighed for at k\xc3\xb8be billetter og sende gods til Hadsund by nord for fjorden, og den f\xc3\xa5r betegnelsen Hadsund Nord. Sandsynligvis overf\xc3\xb8res betegnelsen Hadsund Syd fra stationen til bebyggelsen. I 1901 regnes 103 beboere til Hadsund Syd og der er bygget flere huse. Der bygges stadig flere huse, men i 1925 regnes kun 110 beboere til Hadsund Syd._NEWLINE_Betegnelsen Hadsund Huse er en bydel til Hadsund, nord for fjorden.\n_START_SECTION_\nKroen\n_START_PARAGRAPH_\nDen f\xc3\xb8rste kro byggedes i 1823 af kro- og f\xc3\xa6rgemand Peder Nielsen, Rostrup. Denne kro blev ombygget i 1856 af hans s\xc3\xb8n, Niels Pedersen. Af senere ejere kan n\xc3\xa6vnes: Jakob Knudsen 1920-34, Fr. Nielsen 1934-37, Christian Borresen 1937-43, Theilmann M\xc3\xb8ller 1943-50, K. M. Str\xc3\xb8mberg 1950-52, A. Chr. Andersen 1952-53, Konrad Overgaard 1953-69, N\xc3\xb8rgaard Jakobsen 1969-72. Kroen br\xc3\xa6ndte i efter\xc3\xa5ret 1969, men gen\xc3\xa5bnedes i ny skikkelse i 1970._NEWLINE_I \xc3\xa5ret 1900 var der p\xc3\xa5 gavlen et stort skilt, hvorp\xc3\xa5 det meddeltes, at der var staldplads til 50 heste, s\xc3\xa5 rejsende nordp\xc3\xa5 kunne f\xc3\xa5 staldet ind. Til kroen h\xc3\xb8rte ogs\xc3\xa5 et landbrug, ligesom der var k\xc3\xb8bmandsbutik og bageri.\n_START_SECTION_\n1854\n_START_PARAGRAPH_\nHadsund Syd kaldte man tidligere Hadsund Huse, og s\xc3\xa5dan kaldes det ogs\xc3\xa5, da den f\xc3\xb8rste folket\xc3\xa6lling blev foretaget i 1787. De huse og g\xc3\xa5rde, der l\xc3\xa5 nord for fjorden kaldte man normalt Skovhusene, men efterh\xc3\xa5nden begyndte man ogs\xc3\xa5 at omtale disse huse og g\xc3\xa5rde som Hadsund Husene._NEWLINE_Da Hadsund fik handelspladsprivilegier i 1854, begyndte byen at vokse frem, og nu kaldte man ogs\xc3\xa5 bebyggelsen nord for fjorden for Hadsund Huse. Da der s\xc3\xa5 kom jernbane til Randers (med endestation p\xc3\xa5 Syd) i 1883, blev det n\xc3\xb8dvendigt at skelne mellem bebyggelsen syd og nord for fjorden, og nu begyndte man s\xc3\xa5 at tale om Hadsund Syd og Hadsund Nord, men Hadsund navnet var alts\xc3\xa5 f\xc3\xb8rst knyttet til Hadsund nord for fjorden, derefter til Hadsund Syd._NEWLINE_Hadsund f\xc3\xa6rgested havde i 1801 42 indbyggere, i 1840 37 indbyggere, i 1860 44 indbyggere, i 1870 35 indbyggere, i 1880 44 indbyggere._NEWLINE_S\xc3\xb8ndre Hadsund Huse l\xc3\xa5 syd for Hadsund (en del af Mariager Fjord) i Vindbl\xc3\xa6s Sogn, Gjerlev Herred, Randers Amt, og var et overfartssted til omr\xc3\xa5det nord for fjorden. I 1906 havde S\xc3\xb8ndre Hadsund Huse 95 indbyggere, i 1911 103 indbyggere og i 1916 180 indbyggere. I mellemkrigstiden l\xc3\xa5 en fabrik ved stationen foruden kroen, men bebyggelsen var beskeden. og indbyggertallet blev ikke opgjort selvst\xc3\xa6ndigt.\n_START_SECTION_\n1970\n_START_PARAGRAPH_\nIndtil 1970 var Hadsund Syd en del af Falslev-Vindbl\xc3\xa6s sognekommune, der l\xc3\xa5 i Randers Amt, mens Hadsund nord for fjorden l\xc3\xa5 i Hadsund Kommune, der var en del af Aalborg Amt. Beboerne p\xc3\xa5 Hadsund Syd fik lov til at stemme om, hvorvidt de efter Kommunalreformen 1970 ville h\xc3\xb8re til Mariager Kommune, \xc3\x85rhus Amt eller til Hadsund Kommune, Nordjyllands Amt. De valgte dengang, at de ville h\xc3\xb8re til Hadsund._NEWLINE_Det var alts\xc3\xa5 en mindre del af et sogn og en sognekommune, der selv valgte at blive knyttet til Hadsund Kommune, mente man, at det er rimeligt, at man fra 1970 og frem regner Hadsund Syd som en del af Hadsund. Et flertal af beboerne \xc3\xb8nskede at blive l\xc3\xb8srevet fra resten Falslev-Vindbl\xc3\xa6s sognekommune for at knytte sig til Hadsund Kommune. I 2007 blev Hadsund Kommune en del af Mariagerfjord Kommune.\n_START_SECTION_\nAttraktioner\n_START_PARAGRAPH_\nSyd for Hadsund Syd ligger den lille bebyggelse Haderup, som har givet navn til b\xc3\xa5de Hadsund og Hadsund Syd. Et par kilometer nordvest for Hadsund Syd ligger Havn\xc3\xb8 M\xc3\xb8lle, som er Nordjyllands \xc3\xa6ldste vindm\xc3\xb8lle, bygget i 1842. M\xc3\xb8llen er fredet, og den blev fuldst\xc3\xa6ndigt restaureret i 1990'erne. 10 kilometer nord\xc3\xb8st for Hadsund Syd ligger \xc3\x98ster Hurup med attraktive badestrande, sommerhusomr\xc3\xa5der, campingpladser.\n_START_SECTION_\nSport\n_START_PARAGRAPH_\nDer er ingen idr\xc3\xa6tsforening i Hadsund Syd, s\xc3\xa5 alt sport foreg\xc3\xa5r nord for fjorden i mange af Hadsunds idr\xc3\xa6tsforening, en af den er Hadsund Boldklub, der udbyder fodbold og h\xc3\xa5ndbold. I Hadsund ligger Hadsund Hallerne der er f\xc3\xa6lles for Hadsund Syd og Hadsund. Det er en idr\xc3\xa6tshal hvor man lave forskellige aktiverer.\n_START_SECTION_\nUddannelse\n_START_PARAGRAPH_\nHadsund Syd har ingen folkeskole, s\xc3\xa5 det foreg\xc3\xa5r p\xc3\xa5 Hadsund Skole nord for fjorden.\n_START_SECTION_\nUdvikling\n_START_PARAGRAPH_\nSiden 2009 har Mariagerfjord Kommune k\xc3\xa6mpet med af f\xc3\xa5 lov at udstykke et nyt boligomr\xc3\xa5de i Hadsund Syd. For seks \xc3\xa5r siden pr\xc3\xb8vede den tidligere Hadsund Kommune det samme, men den gang forg\xc3\xa6ves. Bydelen blev endelig vedtaget af Mariagerfjord Byr\xc3\xa5d 18. december 2009. Boligomr\xc3\xa5det bliver beliggende mellem Hadsund Syd og Haderup. Det f\xc3\xa5r navnet Haderup Sund som var det navn der har givet navn til Hadsund. N\xc3\xa5r boligomr\xc3\xa5det er f\xc3\xa6rdigt, vil der st\xc3\xa5 115 boliger. I 2010 blev projektet sat p\xc3\xa5 pause efter nogle ark\xc3\xa6ologisk udgravning havde afd\xc3\xa6kket et 5000 kvadratmeter stort bopladsomr\xc3\xa5de fra bronzealderen. I 2012 kunne de f\xc3\xb8rste parcelhuse s\xc3\xa6ttes til salg. Bebyggelsen bindes sammen med b\xc3\xa5de stier og f\xc3\xa6llesarealer med mulighed for boldspil.\n_START_SECTION_\nFredning\n_START_PARAGRAPH_\nDanmarks Naturfredningsforening ville have fredet 42,4 hektar jord i det kystn\xc3\xa6re, landskab p\xc3\xa5 Hadsund Syd. Danmarks Naturfredningsforening ville forhindre, at der en gang om nogle \xc3\xa5r bygges yderligere op mod 200 huse p\xc3\xa5 18 hektar inden for det p\xc3\xa5g\xc3\xa6ldende omr\xc3\xa5de. Et omr\xc3\xa5de, som mod syd afgr\xc3\xa6nses af Haderupvej, mod \xc3\xb8st af Randersvej, mod vest af Mariagervej og mod nord af det eksisterende boligkvarter i Hadsund Syd._NEWLINE_Mariagerfjord Kommune mente at det havde katastrofale konsekvenser for en fredning i Hadsund Syd; det ville nemlig ikke v\xc3\xa6re muligt med fremtidig boligudvikling syd for fjorden, hvis Danmarks Naturfredningsforening fik opfyldt deres \xc3\xb8nske om fredning opfyldt._NEWLINE_Den 3. januar 2013 afviste Fredningsn\xc3\xa6vnet for Nordjylland at rejse en fredningssag for det 42,2 hektar stort areal. Fredningssag er alvorligt sv\xc3\xa6kket efter at Fredningsn\xc3\xa6vnet har truffet en afg\xc3\xb8relse.\n_START_SECTION_\nGeografi\n_START_PARAGRAPH_\nHadsund Syd er beliggende i den nord\xc3\xb8stlige del af Kronjylland. Afstanden til stranden ved Kattegat er der 13 kilometer. Hadsund Syd ligger 5 kilometer nord\xc3\xb8st for Assens, 46 kilometer syd for Aalborg og 30 kilometer nord for Randers."